CELEX: 32016D0118
Language: da
Date: 2016-01-20 00:00:00
Title: Den Udenrigs- og Sikkerhedspolitiske Komités afgørelse (FUSP) 2016/118 af 20. januar 2016 om gennemførelse ved EUNAVFOR MED operation SOPHIA af FN's Sikkerhedsråds resolution 2240 (2015) (EUNAVFOR MED operation SOPHIA/1/2016)

29.1.2016   
            
            
               DA
            
            
               Den Europæiske Unions Tidende
            
            
               L 23/63
            
         DEN UDENRIGS- OG SIKKERHEDSPOLITISKE KOMITÉS AFGØRELSE (FUSP) 2016/118
   af 20. januar 2016
   om gennemførelse ved EUNAVFOR MED operation SOPHIA af FN's Sikkerhedsråds resolution 2240 (2015) (EUNAVFOR MED operation SOPHIA/1/2016)
   DEN UDENRIGS- OG SIKKERHEDSPOLITISKE KOMITÉ HAR —
   under henvisning til traktaten om Den Europæiske Union, særlig artikel 38, stk. 3,
   under henvisning til Rådets afgørelse (FUSP) 2015/778 af 18. maj 2015 om Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA) (1), særlig artikel 6, stk. 1, og
   ud fra følgende betragtninger:
   
               (1)
            
            
               I Rådets afgørelse (FUSP) 2015/778 fastsættes det, at Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA) (»operationen«) gennemføres i forskellige faser.
            
         
               (2)
            
            
               Den 14. september 2015 konkluderede Rådet, at alle betingelser var opfyldt for, at operationen kunne gå videre til en del af operationens anden fase på åbent hav. Den 28. september 2015 vedtog Den Udenrigs- og Sikkerhedspolitiske Komité afgørelse (FUSP) 2015/1772 (2) om overgangen af EUNAVFOR MED operation SOPHIA til operationens anden fase, der er fastlagt i artikel 2, stk. 2, litra b), nr. i), i afgørelse (FUSP) 2015/778, hvorved også de tilpassede regler for magtanvendelse for denne fase af operationen blev godkendt.
            
         
               (3)
            
            
               Den 9. oktober 2015 vedtog FN's Sikkerhedsråd resolution 2240 (2015). Resolutionen styrker beføjelsen til at træffe foranstaltninger mod smugling af migranter og menneskehandel fra Libyens område og ud for landets kyst. Navnlig bemyndiger resolutionen i punkt 7, 8 og 10 medlemsstaterne, der handler nationalt eller gennem regionale organisationer, som er engageret i bekæmpelsen af smuglingen af migranter og menneskehandel, til i et tidsrum på et år »at gennemføre inspektioner på åbent hav ud for Libyens kyst af fartøjer, som de med rimelig grund må formode anvendes til smugling af migranter eller menneskehandel fra Libyen, forudsat at de pågældende medlemsstater og regionale organisationer i god tro bestræber sig på at opnå flagstatens samtykke inden udøvelsen af de i dette punkt omhandlede beføjelser«. Den bemyndiger desuden medlemsstaterne »til at beslaglægge fartøjer, som inspiceres i henhold til beføjelsen i punkt 7, og om hvilke det er godtgjort, at de anvendes til smugling af migranter eller menneskehandel fra Libyen, idet det understreges, at yderligere foranstaltninger med hensyn til sådanne fartøjer, som inspiceres i henhold til beføjelsen i punkt 7, herunder bortskaffelse, vil blive truffet i overensstemmelse med gældende folkeret under behørig hensyntagen til interesser hos eventuelle tredjeparter, der har handlet i god tro« og »til at tage enhver foranstaltning i anvendelse, som står i et rimeligt forhold til de specifikke omstændigheder, ved imødegåelsen af migrantsmuglere eller menneskehandlere, når de gennemfører aktiviteterne i punkt 7 og 8, i fuld overensstemmelse med international menneskerettighedslovgivning, der finder anvendelse«.
            
         
               (4)
            
            
               Den øverstbefalende for EUNAVFOR MED operation SOHPIA tilkendegav den 16. oktober 2015, at operationen var klar til at gennemføre FN's Sikkerhedsråds resolution 2240 (2015).
            
         
               (5)
            
            
               Efter enighed i Den Udenrigs- og Sikkerhedspolitiske Komité konkluderede Rådet den 18. januar 2016, at betingelserne var opfyldt for, at operationen kan gennemføre beføjelsen i medfør af FN's Sikkerhedsråds resolution 2240 (2015) på det åbne hav ud for Libyens kyst i overensstemmelse med afgørelse (FUSP) 2015/778.
            
         
               (6)
            
            
               Operationen bør derfor have bemyndigelse til at gennemføre bording, ransagning, beslaglæggelse og omdirigering på åbent hav af fartøjer, der mistænkes for at blive anvendt til menneskesmugling eller menneskehandel, på de betingelser, der er fastlagt i FN's Sikkerhedsråds resolution 2240 (2015), og der bør godkendes tilpassede regler for magtanvendelse med henblik herpå.
            
         
               (7)
            
            
               Overgang til efterfølgende faser af operationen, herunder foranstaltninger i den pågældende kyststats territorialfarvand og indre farvande i henhold til artikel 2, stk. 2, litra b), nr. ii), i afgørelse (FUSP) 2015/778, vil blive underkastet en yderligere vurdering af Rådet af, om betingelserne for overgangen dertil er opfyldt, under hensyntagen til eventuelle gældende resolutioner fra FN's Sikkerhedsråd og samtykke fra de berørte kyststater, og til en afgørelse truffet af Den Udenrigs- og Sikkerhedspolitiske Komité om, hvornår overgangen skal finde sted, jf. afgørelse (FUSP) 2015/778 og Rådets afgørelse (FUSP) 2015/972 (3) —
            
         VEDTAGET DENNE AFGØRELSE:
   Artikel 1
   Den Europæiske Unions militæroperation i det sydlige centrale Middelhavsområde (EUNAVFOR MED operation SOPHIA) bemyndiges til at gennemføre bording, ransagning, beslaglæggelse og omdirigering på åbent hav af fartøjer, der mistænkes for at blive anvendt til menneskesmugling eller menneskehandel, på de betingelser, der er fastlagt i FN's Sikkerhedsråds resolution 2240 (2015), og i overensstemmelse med afgørelse (FUSP) 2015/778 i det tidsrum, der er fastsat i den pågældende resolution, inklusive Sikkerhedsrådets eventuelle efterfølgende forlængelser af tidsrummet.
   Artikel 2
   De tilpassede regler for magtanvendelse, der gør den i artikel 1 omhandlede bemyndigelse gyldig, godkendes.
   Artikel 3
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 20. januar 2016.
      
         
            På Den Udenrigs- og Sikkerhedspolitiske Komités vegne
         
         W. STEVENS
         
            Formand
         
      
   
   
      (1)  EUT L 122 af 19.5.2015, s. 31.
   
      (2)  EUT L 258 af 3.10.2015, s. 5.
   
      (3)  EUT L 157 af 23.6.2015, s. 51.